༈ རྗེ་སྒྱུ་མའི་གར་མཁན་གྱི་རྣམ་ཐར་གསོལ་འདེབས།  ན་མ་ཤྲཱི་མཱནྶངྒུ་རུ་པཱ་དཱ་ཡ། མཚུངས་པ་མེད་པའི་ཆོས་ཀྱི་རྗེ་དཔལ་ལྡན་འབྲུག་པའི་དབང་ཕྱུག་ཀུན་སྤངས་སྒྱུ་མའི་གར་མཁན་གྱི་རྨད་བྱུང་གི་མཛད་པ་ལ་གསོལ་བ་འདེབས་པའི་ཚིགས་སུ་བཅད་པ་ངོ་མཚར་དད་པའི་ཆུ་རྒྱུན་ཞེས་བྱ་བ། རྒྱལ་བ་ཀུན་འདུས་ཀྱི་བདག་ཉིད་རྗེ་བཙུན་དཔལ་ལྡན་བླ་མ་དམ་པའི་ཞབས་ཀྱི་པདྨོར་དུས་ཀུན་ཏུ་ཕྱག་འཚལ་ཞིང་སྐྱབས་སུ་མཆིའོ།།  ཁྱབ་བདག་གདོད་མའི་དབང་ཕྱུག་རྡོ་རྗེ་འཆང་། །བདེ་ཆེན་རྣམ་རོལ་གར་གྱིས་མངོན་པར་མཛེས། །རྣམ་དག་དྲི་མེད་ཀུན་ཁྱབ་སྲིད་ཞིའི་དཔལ། །མཚུངས་མེད་བླ་མ་མཆོག་དེར་གསོལ་བ་འདེབས། །བསོད་ནམས་ཡེ་ཤེས་ཚོགས་གཉིས་རབ་རྫོགས་ནས། །ཕན་བདེ་རྒྱ་མཚོའི་འབྱུང་གནས་ཉིད་གྱུར་ཏེ། །གྲངས་མེད་འགྲོ་བ་ཀུན་གྱི་སྐྱབས་གཅིག་པུ། །མ་ལུས་འདྲེན་པ་མཆོག་དེར་གསོལ་བ་འདེབས། །ཡང་དག་ཡེ་ཤེས་མངོན་དུ་རབ་གྱུར་ནས། །གདུལ་བྱ་རྒྱ་མཚོའི་བློ་དང་ལེགས་འཚམས་པའི། །དཔག་མེད་སྤྲུལ་པས་ཐུབ་བསྟན་རྒྱས་མཛད་པ། །བགྲང་ཡས་ཐུགས་རྗེའི་གཏེར་དེར་གསོལ་བ་འདེབས། །ཞིང་འདིར་རྒྱལ་བའི་སྙིང་རྗེ་ལས་འཁྲུངས་སྐུ། །མི་ཏྲའི་མཚན་ཅན་རྗེ་བཙུན་སྐྱེ་མེད་སོགས། །ཕུལ་བྱུང་རྣམ་འཕྲུལ་སྣ་ཚོགས་ལེགས་བསྟན་ནས། །རྣམ་གྲོལ་ལམ་མཆོག་སྟོན་དེར་གསོལ༴ གངས་རིའི་ལྗོངས་འདིར་གདུལ་བྱའི་དོན་སླད་དུ། །རིགས་དང་དུས་ལ་བརྩེ་བས་ཉེར་དགོངས་ཏེ། །དགེ་མཚན་བྱེ་བའི་རྟགས་དང་ལྷན་ཅིག་པར། །མངོན་པར་ལྷུམས་སུ་ཞུགས་དེར༴ ས་བཅུ་ནོན་ཕྱིར་ཟླ་བ་བཅུ་བཞུགས་ནས། །ཡིད་འཕྲོག་ལྷ་ཡི་ཁབ་མཚུངས་མངོན་དགའ་བར། །རྗེ་བཙུན་བླ་མ་རབ་ཏུ་བལྟམས་པའི་ཚེ། །ལྷར་བཅས་འགྲོ་བས་མཆོད་དེར༴ གཞོན་ནུ་ཉིད་ནས་རླབས་ཆེན་སྤྱོད་པ་ཡི། །ཟབ་མོའི་བྱ་བའི་དུས་ཀུན་རབ་འདའ་བ། །ཆུང་ངུར་གནས་ཀྱང་ཆེན་པོའི་ངང་ཚུལ་གྱིས། །འགྲོ་ཀུན་ངོ་མཚར་སྐྱེ་དེར༴ སྔོན་སྦྱངས་མཐུ་ཡི་ཤེས་བྱས་གནས་ཀུན་ཀྱང་། །མཐོང་བའི་མོད་ལ་ཇི་བཞིན་རབ་རྟོགས་ནས། །ཆོས་ཕུང་རྒྱ་མཚོའི་ཚིག་དོན་འབྱེད་མཁས་པ། །འགྲན་མེད་བླ་མ་མཆོག་དེར༴ སྲིད་འདིའི་སྒྱུ་ཐབས་རྣམ་པར་བཀྲ་བ་ཡང་། །མཁའ་ཡི་འཇའ་བཞིན་སྙིང་པོ་མེད་གཟིགས་ཏེ། །མི་རྟག་འཆིང་བའི་བྱ་བ་ཀུན་སྤངས་ནས། །བསྟན་ལ་མངོན་པར་བྱུང་དེར༴ བཤེས་གཉེན་དམ་པའི་མགོན་གྱིས་རྗེས་བཟུང་ནས། །སྨིན་དང་གྲོལ་བའི་གདམས་པ་ཇི་སྙེད་པ། །བཀའ་དང་བསྟན་བཅོས་མ་ལུས་རབ་འདོམས་པའི། །ཟབ་རྒྱས་ཆོས་ཀྱི་གཏེར་དེར༴ རྒྱལ་བའི་བསྟི་གནས་དབེན་པའི་རི་སུལ་དུ། །མི་རྟོག་ཏིང་འཛིན་མཆོག་ལ་སྙོམས་ཞུགས་ནས། །བདུད་སྡེ་རྩ་ལག་བཅས་པ་ཀུན་བཅོམ་པ། །འཇིགས་བྲལ་དཔའ་བོ་ཆེ་དེར༴ འཁོར་ལོ་སྡོམ་པ་རྗེ་བཙུན་རྣལ་འབྱོར་སོགས། །ལྷག་པའི་ལྷ་མཆོག་གྲངས་མེད་ཞལ་གཟིགས་ནས། །རྗེས་བཟུང་ལུང་བསྟན་དབང་བཞིས་སྨིན་མཛད་པའི། །རྒྱལ་སྲས་ཀུན་གྱི་གཙོ་དེར༴ ནམ་མཁའི་མཐའ་ཀླས་རྒྱལ་བ་གཞལ་མེད་ཀྱིས། །བརྩེ་བའི་ཕྱག་གིས་མངོན་པར་དབང་བསྐུར་ནས། །མི་ཉམས་ཆོས་ཀྱི་རྒྱལ་སྲིད་ལེགས་གཏད་པ། །སྟོན་པའི་རྒྱལ་ཚབ་ཞབས་དེར༴ གང་གི་མཁྱེན་རབ་རྟག་སྡོད་ཁྱོན་ལྟར་ཡངས། །ཐུགས་རྗེའི་འོད་ཀྱིས་འགྲོ་བའི་རྨོངས་པ་སེལ། །ཕྱོགས་དང་རིས་མེད་བཤད་སྒྲུབ་པད་ཚལ་སྐྱོང་། །སྙིགས་དུས་ལུས་ཅན་མགོན་དེར༴ མི་ཟད་གསུང་གི་ཆོས་སྒྲ་ཆེར་བསྒྲགས་པས། །དད་ལྡན་འབུམ་ཕྲག་དུ་མ་ཚིམ་བྱེད་ཅིང་། །དམ་པའི་ལམ་ལ་འགོད་མཁས་ཐུགས་རྗེ་ཅན། །ལུང་རྟོགས་བསྟན་པའི་རྒྱན་དེར༴ མཁས་གྲུབ་སྐྱེ་དགུ་ཀུན་གྱི་སྤྱི་བོ་རུ། །ཞབས་ཟུང་པདྨོ་མངོན་པར་ཆད་གྱུར་ནས། །དང་བས་སྲོལ་ཆེན་ཕྱོགས་མཐར་རྒྱས་མཛད་པ། །ཡོངས་ཀྱི་གཙུག་རྒྱན་གང་དེར༴ ཤེས་དང་ཤེས་བྱ་མ་ལུས་ཐུགས་སུ་ཆུད། །རྒྱལ་ཆེན་གསུང་རབ་རྒྱ་མཚོའི་དཔང་གཅིག་པུ། །སྙིང་པོའི་ངེས་གསང་ཁོ་ན་རྟག་སྒྲོགས་པ། །ཐེག་མཆོག་ཆོས་ཀྱི་མཛོད་དེར༴ རབ་འབྱམས་རྒྱལ་བ་ཀུན་གྱི་ཐུགས་རྗེའི་གཟུགས། །བྱང་སེམས་རླབས་ཆེན་མཛད་པའི་ཚུལ་གཟུང་བ། །སྐྱབས་གསུམ་མཆོག་གྱུར་སྐྱབས་མེད་རྣམས་ཀྱི་མགོན། །མཉམ་མེད་སྐྱོབས་པ་མཆོག་དེར༴ མཐོང་དང་ཐོས་པའི་སྐྱེ་བོ་མ་ལུས་པའི། །སྒོ་གསུམ་ཉེས་པ་མཐའ་དག་རབ་ཞི་ནས། མི་ཤིགས་ཕྱག་རྒྱ་ཆེ་ལ་དབང་སྦྱོར་བའི། །མཐོང་ཐོས་དྲན་རེག་གྱུར་དེར༴ སྒྱུ་མའི་སྤྲུལ་པ་སྒྱུ་མའི་དོན་མཛད་ནས། །མི་རྟག་སྒྱུ་མས་སྒྱུ་མའི་ཚུལ་བསྟན་ཕྱིར། །སྒྱུ་མའི་གར་མཁན་སྒྱུ་མའི་དབྱིངས་སུ་གཤེགས། །རྟག་འཛིན་སྒྱུ་མར་སྟོན་དེར༴ འཇའ་འོད་གུར་ཁང་རོལ་མོའི་སྒྲ་དང་བཅས། །ས་དང་རི་བོ་ཆུ་གཏེར་ཀུན་གཡོས་ཤིང་། །བདེ་ལྡན་མཁའ་འགྲོའི་ཚོགས་ཀྱིས་མདུན་བལྟས་ནས། །དང་བས་མངོན་པར་མཆོད་དེར༴ རིན་ཆེན་གཙུག་ལྡན་འཆི་མེད་འཁོར་བཅས་ཀྱིས། །འོད་ཟེར་ལྔ་ལྡན་གྱེན་འགྲོས་ལེགས་མཆོད་པས། །རིན་ཆེན་གནྡྷོའི་ཚུལ་དུ་རབ་འཕགས་ཏེ། །ངོ་མཚར་རིང་བསྲེལ་སྩོལ་དེར༴ དེ་ལྟར་དཀོན་མཆོག་གསུམ་དངོས་བླ་མ་མཆོག །བདག་སོགས་དད་པས་དུས་ཀུན་གསོལ་བཏབ་པས། །ཚེ་རབས་ཀུན་ཏུ་ཁྱོད་ཀྱིས་རྗེས་བཟུང་སྟེ། །ཐུགས་ཀྱི་སྲས་མཆོག་དམ་པ་ཉིད་གྱུར་ཅིག །བསླབ་པ་གསུམ་ལྡན་འཕགས་པའི་ནོར་གྱིས་ཕྱུག །མདོ་རྒྱུད་བསྟན་བཅོས་རིམ་གཉིས་ཀུན་ལ་མཁས། །ཐེག་ཆེན་སྙིང་པོ་ཡང་གསང་མཆོག་རྙེད་ནས། །བཤད་སྒྲུབ་བསྟན་པའི་བདག་པོ་ཉིད་གྱུར་ཅིག །མདོར་ན་ཁམས་གསུམ་འགྲོ་བ་ཐམས་ཅད་ཀྱི། །སྲིད་པའི་སྡུག་བསྔལ་མ་ལུས་སྤངས་བྱས་ཤིང་། །རང་རིག་ཐ་མལ་ཤེས་པ་མངོན་གྱུར་ནས། །སྐུ་བཞིའི་རྒྱལ་སྲིད་ཆེན་པོ་ཐོབ་གྱུར་ཅིག ། ཅེས་པ་རྗེ་བཙུན་དེ་ཉིད་ཀྱི་ཆོས་ལས་སྐྱེས་པ་དགེ་སློང་སྐད་གཉིས་སྨྲ་བ་དབྱངས་ཅན་ཕྲེང་སྡེ་དང་། སྒྲུབ་པ་ཆོས་འཁོར་རྣམ་རྒྱལ་གཉིས་ཀྱིས་ནན་དུ་བསྐུལ་བའི་ངོར། མི་ཕམ་པདྨ་དཀར་པོ་ཕྱོགས་ལས་རྣམ་པར་རྒྱལ་བས་དཔལ་ལྡན་བླ་མ་དམ་པ་ལ་བསྟོད་པའོ།། ༈ ཡང་།  ཤེས་དང་ཤེས་བྱ་གཉིས་སུ་མེད་པའི་སྐུ། །རབ་འབྱམས་ཆོས་ཀུན་ཅིག་ཅར་འདོམས་པའི་གསུངས།།
རྒྱ་ཆེ་ཟབ་མོའི་ཐུགས་མངའ་རིན་པོ་ཆེའི། །མཚོ་ལྟར་ཡིད་བཞིན་འབྱུང་གནས་དེ་ལ་འདུད། ། མཚན་སྤེལ་ལོ།།